ועדת הכספים, כנסת 16, פרוטוקול מספר 334, 2006-03-01 12:55

יעקב ליצמן: אני מתכבד לפתוח את ישיבת ועדת כספים בנושא תקנות המדיניות הכלכלית לשנת הכספים 2004 (תיקוני חקיקה) (שילוב מקבלי גמלאות בעבודה) (הוראת שעה) (תיקון) התשס"ו – 2006.

יעקב ליצמן: היועצת המשפטית בבקשה.

הלית מגידו: לפני כן, הבוקר אישרה הוועדה את הצעת חוק השקעות משלימות.

הלית מגידו: בסעיף 38 שהוא סעיף הוראת המעבר נכתב בטעות "בתוך 30 ימים מיום התחילה" כאשר הכוונה הייתה בתוך 30 ימים מיום הפרסום, שכן התחילה מאוחרת ומדובר בחובה שיש לעשותה עוד טרם התחילה.

יעקב ליצמן: מי בעד התיקון?

יעקב ליצמן: מי בעד התיקון?

יעקב ליצמן: בעד: רוב נגד: אין נמנעים: אין התיקון אושר.

גלית יעקובוביץ: אנחנו רוצים לבקש לאשר תקנה שנוגעת לתקנות המדיניות הכלכלית לשנת הכספים 2004 , שילוב מקבלי גמלאות בעבודה.

גלית יעקובוביץ: עד היום בתקנות רשום משתתף של התכנית יכול להיעדר יום אחד בחודש עקב מחלת קרוב.

גלית יעקובוביץ: גילינו שיש בעיה עם יום אחד בחודש, אין גמישות מספיקה, לפעמים צריכים יותר מיום אחד ומצד שני צריך שתהיה מגבלה, לכן ביקשנו לתקן בתקנות האלה שיהיה אפשר לקחת עד ששה ימים במהלך כל ששה חודשים כדי לאפשר למשתתפים את הגמישות להחליט אם בחודש אחד הם רוצים לקחת שלושה ימים או ששה ימים הם יוכלו לעשות את זה בלי לאבד את הגמלה.

שושנה אלמז: אני יושבת ראש הקואליציה הארצית למשפחות חד הוריות בישראל.

שושנה אלמז: אני יודעת שבין משתתפי התכנית ישנם משפחות שהן חד הוריות.

שושנה אלמז: משפחה חד הורית משמשת גם כאמא וגם כאבא ולפעמים אם יש למשפחה כזו שניים או שלושה ילדים, היום הזה בחודש לא מספיק למשתתף או למשתתפת מבחינת ההכרה בזכות להיות עם הילדים בימי מחלתם.

שושנה אלמז: לכן אני חושבת שיש צורך שלמשפחות החד הוריות תהיה כפילות של ימים כי זה תפקיד כפול.

גלית יעקובוביץ: בדקנו את זה עם משרד המשפטים והחקיקה הכללית במדינת ישראל לא נותנת כפל ימים למשפחות חד הוריות ולכן זה ניתן כמשהו כללי.

גלית יעקובוביץ: מה שאנחנו במסגרת התכנית כן יכולים - - -

יעקב ליצמן: אני בהחלט ממליץ לבדוק את זה מחדש זה נושא חדש וכדאי שתבדקו אותו שוב.

גלית יעקובוביץ: אולי כדאי לאשר את זה לפחות עד שנעשה את הבדיקה.

יעקב ליצמן: אני מוכן לאשר את זה היום, אני לא אחכה עם זה.

גלית יעקובוביץ: אני מתחייבת להמשיך ולבדוק את זה מיידית.

יעקב ליצמן: יש לי בקשה, תלכו עם הלב.

גלית יעקובוביץ: אנחנו מנסים, מה שאנחנו כן נותנים וזה כן חשוב לדעת, אנחנו נותנים למשפחות חד הוריות במסגרת התכנית שירותים תומכי עבודה של שמירה על ילדים ושייעשו בזה שימוש.

יעקב ליצמן: מי בעד תקנות המדיניות הכלכלית לשנת הכספים 2004 (תיקוני חקיקה) (שילוב מקבלי גמלאות בעבודה) (הוראת שעה) (תיקון) התשס"ו – 2006?

יעקב ליצמן: הצבעה בעד: רוב נגד: אין נמנעים: אין התקנות אושרו.

יעקב ליצמן: תודה רבה לכולם הישיבה נעולה.